|  |  |
| --- | --- |
| **Νέα εικόνα** | ΜΟΥΣΙΚΟ ΣΧΟΛΕΙΟ ΓΙΑΝΝΙΤΣΩΝ |

Αγαπητοί **γονείς και κηδεμόνες**,

Ζούμε στον 21ο αιώνα, τον αιώνα της Πληροφορικής. Οι περισσότεροι πλέον τομείς της ζωής μας (εργασία, εκπαίδευση, υγεία, εμπόριο, διασκέδαση, επικοινωνία κ.α.) υποστηρίζονται από τους Ηλεκτρονικούς Υπολογιστές, τις Τεχνολογίες της Πληροφορικής και των Επικοινωνιών και το Διαδίκτυο.

Η **Πληροφορική** είναι, κατά κύριο λόγο, **η επιστήμη που διδάσκει πώς από την σύλληψη μιας ιδέας φθάνει κανείς στην υλοποίησή της, με μια σειρά τυπικών λογικών βημάτων και αξιοποιώντας τις δυνατότητες των ηλεκτρονικών υπολογιστών και του Διαδικτύου.** Η εκπαίδευση στην Πληροφορική **δεν περιορίζεται στην απλή χρήση εργαλείων** και εφαρμογών περιορισμένου ειδικού σκοπού **αλλά βοηθά τον αυριανό πολίτη της σύγχρονης κοινωνίας της πληροφορίας να γίνει ικανός να καινοτομεί και να υλοποιεί τις σκέψεις και τις ιδέες του.**

Κάθε αλληλεπίδραση ανάμεσα σε ανθρώπους και υπολογιστές διέπεται από έναν κώδικα. Αυτό συμβαίνει όταν δημιουργείτε μια διαδικτυακή εφαρμογή, όταν χρησιμοποιείτε το GPS κατά την οδήγηση ή όταν επιθυμείτε να αλλάξετε ριζικά τις κοινωνικές επαφές. **Ο προγραμματισμός είναι παντού και είναι καθοριστικός για την κατανόηση ενός υπερσυνδεδεμένου κόσμου.**

**Βασικές ικανότητες προγραμματισμού θα είναι επίσης αναγκαίες για πολλές θέσεις εργασίας στο άμεσο μέλλον.** Για πάνω από το 90% των επαγγελμάτων σήμερα απαιτούνται ορισμένες ικανότητες στον τομέα των ΤΠΕ. Επιπλέον, οι επαγγελματίες του τομέα των ΤΠΕ αποτελούν κομβικό πυλώνα του σύγχρονου εργατικού δυναμικού σε όλους τους τομείς της ευρωπαϊκής οικονομίας, με τη ζήτηση να αυξάνεται ετησίως κατά 3% και τον αριθμό των πτυχιούχων πληροφορικής να μην μπορεί να ανταποκριθεί στη ζήτηση. Ως εκ τούτου, πολλές θέσεις εργασίας για ΤΠΕ μένουν κενές, παρά το υψηλό επίπεδο ανεργίας στην Ευρώπη. Εάν δεν αντιμετωπίσουμε σωστά το θέμα αυτό σε ευρωπαϊκό και εθνικό επίπεδο, μπορεί να έχουμε έλλειψη μέχρι και 900.000 επαγγελματιών στον τομέα των ΤΠΕ έως το 2020.

Οι ώρες διδασκαλίας της Πληροφορικής στο σχολείο βοηθούν για να μάθουν οι μαθητές για ένα μέρος από το σύνολο των γνώσεων της επιστήμης των υπολογιστών και των ΤΠΕ όπως: τη βασική λειτουργία των υπολογιστών, τη δημιουργία λογισμικού, εφαρμογών ή ιστοσελίδων. Ειδικότερα, **ο προγραμματισμός είναι ένα από τα κλειδιά για το μέλλον των νέων ανθρώπων.**

Από τις **11 έως 17 Οκτωβρίου 2014** θα πραγματοποιηθεί για δεύτερη χρονιά η **Ευρωπαϊκή Εβδομάδα Προγραμματισμού**.

Στην Ελλάδα, η πρωτοβουλία υποστηρίζεται και από Σχολικούς Συμβούλους Πληροφορικής με την αιγίδα του ΥΠΑΙΘ [**148023/Γ2**/**17-09-2014**](https://cseduweek.files.wordpress.com/2014/09/ceb1ceb9ceb3ceb9ceb4ceb1-cf80cebbceb7cf81cebfcf86cebfcf81ceb9cebaceb7-cf89cf81ceb1-cebacf89ceb4ceb9cebaceb1-2014_15.doc)**στο πλαίσιο δράσεων με τίτλο *«Εβδομάδα Πληροφορικής: Ώρα Κώδικα»***

Την εβδομάδα αυτή στο Μουσικό Σχολείο Γιαννιτσών (http://events.codeweek.eu/view/1714/coding/):

* **Η καθηγήτρια Πληροφορικής συζητά με τους μαθητές για τον προγραμματισμό και την αξία του στην ανάπτυξη της δημιουργικότητας και της κριτικής σκέψης.**
* **Οι μαθητές εκπονούν μαθησιακές δραστηριότητες κατά τη διάρκεια μιας διδακτικής ώρας μαθήματος Πληροφορικής για κάθε τμήμα. Οι δραστηριότητες θα περιλαμβάνουν ανάπτυξη κώδικα στο περιβάλλον Scratch με θέμα – τι άλλο; - τη μουσική.**

Περισσότερες πληροφορίες θα βρείτε στις διευθύνσεις: <http://cseduweek.wordpress.com/>    και <http://codeweek.eu/>

**Μπες κι εσύ στο …πρόγραμμα με το #coding**

**Κάντε τις ιδέες σας πράξη με το #coding**

**Ο καθένας από εμάς μπορεί να επωφεληθεί από την εκμάθηση του προγραμματισμού των Ηλεκτρονικών Υπολογιστών.**

Με εκτίμηση ,

Η καθηγήτρια Πληροφορικής